Amblypyger

se systematisk inndeling

Amblypyger (Amblypygi) er en gruppe edderkoppdyr. Disse store og meget langbeinte, litt edderkopp-lignende dyrene lever i tropiske områder. Tross sitt noe skremmende utseende er de helt ufarlige for mennesker.

 Utseende 
300px|left|thumb| Phrynus mexicanus 
Middelsstore til store (kroppslengde 4-45 mm), svært langbeinte edderkoppdyr. Kroppen er forholdsvis kort og flat. Forkroppen er dekket av ett bredt ryggskjold. Pedipalpene er lange og utviklet til kraftige, piggete gripeorganer. Chelicerene er ganske små. De har ett par øyne i midten nær hodets fremkant og tre små øyne på hver side lenger bak. Det første beinparet er svært langt (ofte mange ganger så langt som kroppen), tynt og svepeformet, og brukes som antenner. De andre beina er spredt utover (på grunn av den flate kroppsformen). De har ikke noen haletråd.

 Levevis 
Amblypygene er nattaktive rovdyr. De trives best i fuktige områder, særlig i regnskog. De mangler giftkjertler, men griper byttet med de piggete pedipalpene og river det i stykker. Noen av artene kommer gjerne inn i hus. De føler seg fram med de lange frambeina og går ofte sidelengs, vanligvis med tilmålte skritt, men de kan bevege seg raskt om de må. Tross sitt noe nifse utseende er de helt ufarlige for mennesker. I likhet med andre storvoksne edderkoppdyr er noen av artene populære terrariedyr. Disse edderkoppdyrene viser tilløp til sosial atferd, dersom man setter to dyr fra samme kull i samme terrarium vil de gjerne søke sammen.

 Reproduksjon 
Hannen setter av stilkede spermatoforer (sædbeholdere) på bakken, og leder hunnen inn over dem ved hjelp av pedipalpene. Hun tar da opp spermatoforene i sin kjønnsåpning. Etter befruktningen legger hunn egg i en pose under bakkroppen. Som hos mange andre edderkoppdyr rir de nyklekte ungene en tid på morens rygg.

 Utbredelse 
Gruppen forekommer nesten utelukkende i tropiske områder. Det finnes én art i Sør-Europa.

 Systematisk inndeling 

 rekke Leddyr, Arthropoda
 underrekke Chelicerata
 klasse Edderkoppdyr, Arachnida – omfatter de landlevende cheliceratene
 gruppe Micrura
 gruppe Megoperculata
 gruppe Tetrapulmonata
 gruppe Pedipalpi
 orden amblypyger, Amblypygi
 underorden Paleoamblypygi
 familie Paracharontidae
 slekten Paracharon Hansen, 1921
 usikker plassering
 utdødd slekt Graeophonus† Scudder, 1890
 underorden Euamblypygi: 
 familie Charinidae:
 slekten Charinus Simon, 1892. I Europa:
 Charinus ionnaticus Kritscher, 1959 – Hellas, Tyrkia, Israel og Egypt
 slekten Catageus Thorell, 1889 
 slekten Sarax Simon, 1892
 familie Charontidae
 slekten Charon Karsch, 1879
 slekten Stygophrynus Kraepelin, 1895
 familie Phrynichidae
 slekten Damon C.L. Koch, 1850
 slekten Euphrynichus Weygoldt, 1995
 slekten Musicodamon Fage, 1939. I middelhavsområdet:
 Musicodamon atlanteus Fage, 1939 – Nordvest-Afrika
 slekten Phrynichodamon Weygoldt, 1996
 slekten Phrynichus Karsch, 1879
 slekten Xerophrynus Weygoldt, 1996
 slekten Trichodamon Mello-Leitão, 1935
 familie Phrynidae
 slekten Paraphrynus Moreno, 1940
 slekten Phrynus Lamarck, 1801

 Referanser 

 Kilder 

 Eksterne lenker 


Kategori:Edderkoppdyr